Ανακοίνωση για την έναρξη διαδικασίας αντιντάμπινγκ όσον αφορά τις εισαγωγές ουρίας καταγωγής Λευκορωσίας, Βουλγαρίας, Κροατίας, Αιγύπτου, Εσθονίας, Λιθουανίας, Λιβύης, Πολωνίας, Ρουμανίας και Ουκρανίας

(2000/C 301/02)

Η Επιτροπή έλαβε καταγγελία σύμφωνα με το άρθρο 5 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 905/98(2) ("ο βασικός κανονισμός") στην οποία υποστηρίζεται ότι οι εισαγωγές ουρίας καταγωγής Λευκορωσίας, Βουλγαρίας, Κροατίας, Αιγύπτου, Εσθονίας, Λιθουανίας, Λιβύης, Πολωνίας, Ρουμανίας και Ουκρανίας, αποτελούν αντικείμενο ντάμπινγκ και, επομένως, προκαλούν σημαντική ζημία στον κοινοτικό κλάδο παραγωγής.

1. Καταγγελία

Την καταγγελία υπέβαλε στις 6 Σεπτεμβρίου 2000 η European Fertilizers Manufacturers Association (EFMA) ("ο καταγγέλλων"), για λογαριασμό των παραγωγών που αντιπροσωπεύουν το μεγαλύτερο μέρος, και στην προκείμενη περίπτωση πάνω από το 82 %, της συνολικής κοινοτικής παραγωγής ουρίας.

2. Προϊόν

Το προϊόν που αποτελεί αντικείμενο ντάμπινγκ, κατά τους ισχυρισμούς, είναι η ουρία είτε σε υδάτινο διάλυμα ή όχι ("το υπό εξέταση προϊόν"), το οποίο είναι δυνατό να υπαχθεί προς το παρόν στους κωδικούς ΣΟ 3102 10 10 και 3102 10 90. Οι εν λόγω κωδικοί ΣΟ παρατίθενται για πληροφοριακούς και μόνο λόγους.

3. Ισχυρισμός περί του ντάμπινγκ

Ο ισχυρισμός περί ντάμπινγκ όσον αφορά τη Βουλγαρία, την Κροατία, την Αίγυπτο, τη Λιθουανία, την πολωνία και τη Ρουμανία θεμελιώνεται στη σύγκριση μεταξύ της κανονικής αξίας, που υπολογίστηκε με βάση τις εγχώριες τιμές, και των τιμών εξαγωγής του υπό εξέταση προϊόντος στην Κοινότητα.

Ο ισχυρισμός περί ντάμπινγκ για την Εσθονία και τη Λιβύη στηρίζεται στη σύγκριση μεταξύ της κατασκευασμένης κανονικής αξίας με τις τιμές εξαγωγής του υπό εξέταση προϊόντος στην Κοινότητα.

Δεδομένου ότι, όσον αφορά τη Λευκορωσία και την Ουκρανία, η κανονική αξία θα καθοριστεί με βάση τους κανόνες που περιλαμβάνονται στο άρθρο 2 παράγραφος 7 του βασικού κανονισμού, ο καταγγέλλων πρότεινε να καθοριστεί η κανονική αξία με βάση την τιμή που εφαρμόζεται σε μια από τις εν λόγω τρίτες χώρες με οικονομία της αγοράς βλέπε σημείο 5.1.γ) της παρούσας ανακοίνωσης. Ο ισχυρισμός περί ντάμπινγκ βασίζεται στη σύγκριση μεταξύ της κανονικής αξίας, όπως καθορίζεται παραπάνω, και των τιμών εξαγωγής του υπό εξέταση προϊόντος όταν αυτό εξάγεται στην Κοινότητα.

Τα υπολογισθέντα με τον τρόπο αυτό περιθώρια ντάμπινγκ είναι σημαντικά για όλες τις υπόψη χώρες εξαγωγής.

4. Ισχυρισμός περί ζημίας

Ο καταγγέλλων προσκόμισε αποδεικτικά στοιχεία του γεγονότος ότι οι εισαγωγές του υπό εξέταση προϊόντος από την Λευκορωσία, τη Βουλγαρία, την Κροατία, την Αίγυπτο, την Εσθονία, τη Λιθουανία, τη Λιβύη, την Πολωνία, τη Ρουμανία και την Ουκρανία έχουν αυξηθεί συνολικά τόσο σε απόλυτες τιμές όσο και από την άποψη του περιδίου αγοράς.

Επιπλέον, υποστηρίζεται ότι οι ποσότητες και οι τιμές του υπό εξέταση εισαγόμενου προϊόντος είχαν, μεταξύ άλλων συνεπειών, επηρεάσει αρνητικά το μερίδιο αγοράς τις ποσότητες που πωλήθηκαν και το επίπεδο τιμών των κοινοτικών παραγωγών, με αποτέλεσμα τη σημαντική επιβάρυνση της οικονομικής κατάστασης και της κατάστασης της απασχόλησης του κοινοτικού κλάδου παραγωγής.

5. Διαδικασία

Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι η καταγγελία έχει υποβληθεί εκ μέρους ή για λογαριασμό του κοινοτικού κλάδου παραγωγής και ότι υπάρχουν επαρκή αποδεικτικά στοιχεία που δικαιολογούν την έναρξη της διαδικασίας, αρχίζει έρευνα σύμφωνα με το άρθρο 5 του βασικού κανονισμού.

5.1. Διαδικασία για τον προσδιορισμό της πρακτικής ντάμπινγκ και της ζημίας

α) Ερωτηματολόγια

Για να συγκεντρώσει τα στοιχεία που κρίνει αναγκαία για την έρευνά της, η Επιτροπή αποστέλλει ερωτηματολόγια στον κοινοτικό κλάδο παραγωγής και στις ενώσεις παραγωγών στην Κοινότητα, στους παραγωγούς-εξαγωγείς της Λευκορωσίας, Βουλγαρίας, Κροατίας, Αιγύπτου, Εσθονίας, Λιθουανίας, Λιβύης, Πολωνίας, Ρουμανίας και Ουκρανίας, στις τυχόν ενώσεις παραγωγών-εξαγωγέων και στους εισαγωγείς που κατονομάζονται στην καταγγελία, καθώς και στις αρχές των εν λόγω εξαγουσών χωρών.

Εν πάση περιπτώσει, όλα τα μέρη οφείλουν να έλθουν σε επαφή με την Επιτροπή για να διαπιστώσουν εάν κατανομάζονται στην καταγγελία και, σε περίπτωση που δεν κατονομάζονται, να ζητήσουν αντίγραφο του ερωτηματολογίου εντός της προθεσμίας που καθορίζεται στο σημείο 6. α) i) δεδομένου ότι η προθεσμία που καθορίζεται στο σημείο 6. α) ii) της παρούσας ανακοίνωσης εφαρμόζεται σε όλα τα ενδιαφερόμενα μέρη.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν εγγράφως τις απόψεις τους, να υποβάλουν πληροφορίες εκτός από τις απαντήσεις στο ερωτηματολόγιο και να προσκομίσουν αποδεικτικά στοιχεία. Αυτές οι πληροφορίες και τα αποδεικτικά στοιχεία πρέπει να υποβληθούν στην Επιτροπή εντός της προθεσμίας που καθορίζεται στο σημείο 6. α) ii) της παρούσας ανακοίνωσης.

Επιπλέον, η Επιτροπή θα δεχθεί σε ακρόαση τα ενδιαφερόμενα μέρη, εφόσον το ζητήσουν εγγράφως και αποδείξουν ότι υπάρχουν ιδιαίτεροι λόγοι για τους οποίους επιβάλλεται να γίνουν δεκτά σε ακρόαση. Η αίτηση αυτή πρέπει να υποβληθεί εντός της προθεσμίας του καθορίζεται στο σημείο 6. α) iii).

γ) Επιλογή τρίτης χώρας με οικονομία της αγοράς

Σύμφωνα με το άρθρο 2 παράγραφος 7 στοιχείο α) του βασικού κανονισμού, προβλέπεται να επιλεγεί η Σλοβακία ως κατάλληλη τρίτη χώρα με οικονομία της αγοράς, για τον καθορισμό της κανονικής αξίας όσον αφορά τη Λευκορωσία και την Ουκρανία. Τα μέρη που μετέχουν στην έρευνα καλούνται να υποβάλουν τις παρατηρήσεις τους σχετικά με την καταλληλότητα της επιλογής αυτής εντός της ειδικής προθεσμίας που ορίζεται κατωτέρω στο σημείο 6. β).

δ) Καθεστώς οικονομίας αγοράς

Όσον αφορα τους παραγωγούς-εξαγωγείς στην Ουκρανία, οι οποίοι ισχυρίζονται και προσκομίζουν επαρκή αποδεικτικά στοιχεία ότι αναπτύσσουν δραστηριότητες υπό συνθήκες οικονομίας της αγοράς, ήτοι ότι πληρούν τα κριτήρια που καθορίζονται στο άρθρο 2 παράγραφος 7 στοιχείο γ) του βασικού κανονισμού, η κανονική αξία καθορίζεται σύμφωνα με το άρθρο 2 παράγραφος 7 στοιχείο β) του βασικού κανονισμού. Οι παραγωγοί-εξαγωγείς που προτίθενται να υποβάλουν δεόντως τεκμηριωμένες αιτήσεις, οφείλουν να το πράξουν εντός της ειδικής προθεσμίας που ορίζεται κατωτέρω στο σημείο 6. γ). Η Επιτροπή θα αποστείλει έντυπα αιτήσεων προς όλους τους γνωστούς παραγωγούς-εξαγωγείς του υπό εξέταση προϊόντος στην Ουκρανία, που ζήτησαν ατομικό περιθώριο, καθώς και στις αρχές της Ουκρανίας.

5.2. Διαδικασία εκτίμησης του συμφέροντος της Κοινότητας

Σύμφωνα με το άρθρο 21 του βασικού κανονισμού και προκειμένου να καταστεί δυνατό να ληφθεί απόφαση σχετικά με το κατά πόσον, στην περίπτωση που τεκμηριώνονται οι καταγγελίες περί ντάμπινγκ και ζημίας, η θέσπιση μέτρων αντιντάμπινγκ είναι προς το συμφέρον της Κοινότητας, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιτπροσωπευτικοί χρήστες και οι αντιπροσωπευτικές οργανώσεις καταναλωτών έχουν τη δυνατότητα, εντός της γενικής προθεσμίας που ορίζεται στο σημείο 6. α) ii) της παρούσας ανακοίνωσης, και υπό τον όρο ότι μπορούν να αποδείξουν ότι υπάρχει αντικειμενική σχέση μεταξύ των δραστηριοτήτων τους και του υπό εξέταση προϊόντος, να αναγγελθούν και να προσκομίσουν πληροφορίες στην Επιτροπή. Σημειώνεται ότι οι τυχόν πληροφορίες που υποβάλλονται βάσει του άρθρου 21, λαμβάνονται υπόψη μόνον εφόσον τεκμηριώνονται με πραγματικά αποδεικτικά στοιχεία κατά την υποβολή τους.

6. Προθεσμίες

α) Γενική προθεσμία

i) Για να ζητήσουν ερωτηματολόγιο τα μέρη

Όλα τα ενδιαφερόμενα μέρη οφείλουν να ζητήσουν ερωτηματολόγιο το ταχύτερο δυνατόν, και το αργότερο 15 ημέρες από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Για να αναγγελθούν, να υποβάλλουν απαντήσεις στο ερωτηματολόγιο και τυχόν άλλες παρατηρήσεις

Όλα τα ενδιαφερόμενα μέρη οφείλουν να αναγγελθούν, να γνωστοποιήσουν εγγράφως τις απόψεις τους και να προσκομίσουν στοιχεία, εφόσον δεν προβλέπεται διαφορετικά, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να ληφθούν υπόψη οι παρατηρήσεις τους κατά την έρευνα.

iii) Ακροάσεις

Όλα τα ενδιαφερόμενα μέρη μπορούν επίσης να ζητήσουν, εντός προθεσμίας 40 ημερών, να γίνουν δεκτά σε ακρόαση από την Επιτροπή.

β) Ειδική προθεσμία για την επιλογή τρίτης χώρας με οικονομία της αγοράς

Τα μέρη που μετέχουν στην έρευνα τα οποία επιθυμούν να διατυπώσουν παρατηρήσεις σχετικά με την καταλληλότητα της Σλοβακίας, η οποία, όπως αναφέρθηκε στο ως άνω σημείο 5.1. γ) προβλέπεται να χρησιμοποιηθεί ως κατάλληλη χώρα με οικονομία της αγοράς για τον καθορισμό της κανονικής αξίας όσον αφορά τη Λευκορωσία και την Ουκρανία, οφείλουν να υποβάλουν τις παρατηρήσεις τους εντός 10 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

γ) ...

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή, εκτός εάν υπάρχει σχετική πρόβλεψη), και θα πρέπει να αναφέρουν το όνομα, τη διεύθυνση, την ηλεκτρονική διεύθυνση, τον αριθμό τηλεφώνου και τέλεφαξ/τηλέτυπου του ενδιαφερόμενου μέρους.

Διεύθυνση αλληλογραφίας της Επιτροπής: Ευρωπαϊκή Επιτροπή Γενική Διεύθυνση Εμπορίου

Διευθύνσεις Β και Γ

TERV 0/13

Rue de la Loi/Wetstraat 200 (BU29 7/30) Β - 1049 Bruxelles/Brussel . Τέλεφαξ (32-2) 295 65 05 Τέλεξ: COMEU B 21877.

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή, γενικότερα, δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά σημπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία.

9. Σχεδιάγραμμα της έρευνας

Η έρευνα θα ολοκληρωθεί, σύμφωνα με το άρθρο 6 παράγραφος 9 του βασικού κανονισμού εντός 15 μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Σύμφωνα με το άρθρο 7 παράγραφος 1 του βασικού κανονισμού, είναι δυνατόν να επιβληθούν προσωρινά μέτρα το αργότερο 9 μήνες από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.